Natalie Portman filmet rendez, amiben két szerepet is játszik
Az Oscar-díjas sztár két híres amerikai újságíróról készít életrajzi filmet.
Rendezőként a kamera mögött, kettős szerepben pedig a kamera előtt is közreműködik új filmjében Natalie Portman amerikai színésznő.

Az Oscar-díjas sztár két híres amerikai újságíróról készít életrajzi filmet - értesült a Variety című magazin.

Az egyelőre cím nélküli filmben Portman egy ikerpárt, Pauline (1918-2013) és Esther (1918-2002) Friedmant alakítja.

Az Abigail Van Buren és Ann Landers álnéven író testvérek az 1950-es évek óta írtak tanácsadói cikkeket, melyek az Egyesült Államok több ezer újságjában több millió olvasóhoz jutottak el.

A hétköznapi témájú kérdésekre, többek között a szexre és a válásra adott közvetlen hangvételű válaszaik tették ismertté a testvéreket, akik szakmájukban egymás vetélytársai voltak.

Natalie Portman 2015-ben debütált rendezőként a Cannes-i Filmfesztiválon A Tale of Love and Darkness című filmjével. Színésznőként 2011-ben a Fekete hattyú című film főszerepében nyújtott alakításával érdemelte ki az Oscar-díjat. Hamarosan Jude Law oldalán lesz látható a Vox Lux című filmben.
#film